Αντισυνταγματικός κρίθηκε αργά το βράδυ της Τετάρτης από το ΣτΕ ο νόμος Παππά με ψήφους 14-11.

Πρόκειται για πλήρη ανατροπή, καθώς το Συμβούλιο της Επικρατείας έκρινε αντισυνταγματικό τον νόμο, χωρίς να δοθεί προθεσμία στο ΕΣΡ για να προβεί σε διορθωτικές κινήσεις. Οι δικαστές αποφάσισαν ότι ο νόμος ακυρώνεται και όλη η διαδικασία που έχει γίνει μέχρι τώρα «κατεδαφίζεται» και δεν υπάρχει δυνατότητα διορθωσής της.

Οι δικαστές έδωσαν ξεκάθαρη λύση στο θέμα της χορήγησης των τηλεοπτικών αδειών κρίνοντας όπως όλα δείχνουν αφού το σκεπτικό δεν έχει ακόμη δημοσιευθεί ότι η αφαίρεση των αρμοδιοτήτων από το ΕΣΡ προσκρούει στην συνταγματική επιταγή. Ως εκτούτου θα πρέπει να ακυρωθεί η διαγωνιστική διαδικασία με την οποία ανακηρύχθηκαν οι 4 υπερθεματιστές.

Μετά από διάσκεψη 5 ωρών υιοθετήθηκε όπως φαίνεται από το αποτέλεσμα η σκληρή γραμμή χωρίς κανένα αστερίσκο, δηλαδή χωρίς καμία ενδιάμεση λύση που θα έδινε ένα περιθώριο έξι μηνών για την συγκρότηση ΕΣΡ το οποίο θα ρύθμιζε μετά την συγκρότηση του το τηλεοπτικό τοπίο.

Σύμφωνα με πληροφορίες η ενδιάμεση αυτή λύση φαίνεται ότι δεν μπήκε καθόλου στην ψηφοφορία αφού υπήρχαν εξαρχής δύο «στρατόπεδα». Αυτό που μιλούσε για αντισυνταγματικότητα του νόμου και αναζητούσε ξεκάθαρη λύση και εκείνο των δικαστών που τάχθηκαν υπέρ της αντισυνταγματικοτητας του νόμου υιοθετώντας την εισήγηση του Γ.Παπαγεωργίου.

Το ανώτατο δικαστήριο έκρινε ότι το ΕΣΡ ήταν το μόνο αρμόδιο για να διοργανώσει τον διαγωνισμό και ότι κακώς έγινε με πρωτοβουλία του αρμόδιου υπουργού, του Νίκου Παππά.

Πλέον δημιουργούνται νέα δεδομένα, σαν να μην έχει γίνει διαγωνισμός και το ΕΣΡ που θα συγκροτηθεί θα είναι εκείνο που θα αναλάβει τη ρύθμιση του τηλεοπτικού τοπίου.

Ο πρόεδρος του ΣτΕ Νίκος Σακελλαρίου εξερχόμενος από το κτίριο λίγο μετά τις 23:15 δεν θέλησε να κάνει δηλώσεις στα ΜΜΕ που περίμεναν απέξω και αρνήθηκε να απαντήσει σε ερώτημα αν η Δικαιοσύνη ήρθη στο ύψος των περιστάσεων.

Νωρίτερα δόθηκε σκληρή μάχη, καθώς υπήρξε ομάδα δικαστικών που πρότειναν να κριθεί αντισυνταγματικός ο νόμος αλλά να δοθεί προθεσμία στο ΕΣΡ που θα συγκροτηθεί, προκειμένου να διορθωθούν με βάση το σύνταγμα τα κακώς κείμενα που είχαν γίνει στον διαγωνισμό των καναλιών. Αυτή όμως η άποψη δεν επικράτησε.

Σε μία πρώτη αντίδραση από το Μέγαρο Μαξίμου, κυβερνητικές πηγές σχολίαζαν μετά από την απόφαση του ΣτΕ «επιστρέφουμε σε καθεστώς ανομίας που υπήρχε και πριν».

Σφοδρή επίθεση της κυβέρνησης στο ΣτΕ

Στην πρώτη επίσημη αντίδρασή της, διά στόματος της Ολγας Γεροβασίλη, η κυβέρνηση εξαπέλυσε σφοδρή επίθεση κατά του Συμβουλίου της Επικρατείας.

Η κυβερνητική εκπρόσωπος ανέφερε «Πρόκειται για το ίδιο δικαστήριο που έκρινε συνταγματικά τα μνημόνια που διέλυσαν την Ελλάδα, το «μαύρο» στην ΕΡΤ, το PSI που διέλυσε τα ασφαλιστικά».

«Οι αποφάσεις της δικαιοσύνης είναι δεσμευτικές, αλλά αυτό δεν σημαίνει ότι δεν κρίνονται. Κρίνονται από την κυβέρνηση και από τον λαό, που της έδωσε την πλειοψηφία στη βουλή για να βάλει τάξη στο τηλεοπτικό χάος και να βάλει τέλος στο τρίγωνο της διαπλοκής».

Ειδικά η συγκεκριμένη απόφαση κρίνεται και από τις συνέπειες που προκαλεί, συμπλήρωσε η κ. Γεροβασίλη. «Η επιστροφή της ήδη καταβληθείσας πρώτης δόσης στέλνει 15.000 παιδιά εκτός παιδικών σταθμών, εμποδίζει την πρόσληψη 4.000 νοσηλευτών που θα στελέχωναν άμεσα τα δημόσια νοσοκομεία τα οποία χρειάζονται προσωπικό. Στερεί από τον δημόσιο προϋπολογισμό 255 εκατ. ευρώ, πόρους αναγκαίους ιδίως σε μία περίοδο που η κοινωνία τους έχει ανάγκη και τους επιστρέφει στους λογαριασμούς 4 πολύ πλούσιων επιχειρηματιών».

Σχέδιο νόμου τη Δευτέρα στη Βουλή

Η σημερινή απόφαση οδηγεί τη χώρα στο προηγούμενο αντισυνταγματικό καθεστώς, τόνισε ακόμη η κυβερνητική εκπρόσωπος. «Αυτό όμως δεν θα το επιτρέψουμε να συμβεί. Η νομοθετική πρωτοβουλία ανήκει στην εκλεγμένη κυβέρνηση», τόνισε και πρόσθεσε ότι τη Δευτέρα η κυβέρνηση στέλνει σχέδιο νόμου.

«Θα προβλέπει την έκδοση έκδοση βεβαιώσεων λειτουργίας σταθμών μέχρι να χορηγηθούν οι πρώτες νόμιμες τηλεοπτικές άδειες με βάση τον νόμο 4319 του 2015».

«Τίποτα δεν θα εμποδίσει τη βούληση της κυβέρνησης να βάλει τάξη με αρχές και κανόνες ισονομίας στο ασύδοτο τηλεοπτικό τοπίο. Η ασυδοσία δεν είναι ούτε συνταγματικά προβλεπόμενη, ούτε πολιτικά και ηθικά ανεκτή. Η δωρεάν χρήση τηλεοπτικών συχνοτήτων ανήκει οριστικά στο παρελθόν», κατέληξε η κ. Γεροβασίλη.

Για να εκπέμψουν τα κανάλια πρέπει να πληρώσουν για βεβαίωση προσωρινής άδειας

«Μέχρι να υπάρξει αδειοδότηση από το ΕΣΡ, όποιος θέλει να εκπέμπει θα πρέπει να πάρει βεβαίωση προσωρινής άδειας», διευκρίνιζαν κυβερνητικές πηγές για τη νέα νομοθετική πρωτοβουλία.

«Για να την πάρει θα πρέπει να πληρώσει και να τηρήσει τις νόμιμες προϋποθέσεις για απασχόληση υποδομές και πρόγραμμα», ανέφεραν οι ίδιες πηγές.

ΝΔ: Να παραιτηθεί ο Τσίπρας -Να γίνουν εκλογές

Την παραίτηση της κυβέρνησης και την διεξαγωγή εκλογών ζητά η Νέα Δημοκρατία μετά την απόφαση του ΣτΕ.

Οπως προαναγγέλλει μέσω ανακοίνωσής του το κόμμα της αξιωματικής αντιπολίτευσης τις επόμενες ημέρες θα καταθέσει ολοκληρωμένη πρόταση για την ουσιαστική αποκατάσταση της πολυφωνίας και τη ρύθμιση του τηλεοπτικού τοπίου».

«Η απόφαση του Συμβουλίου της Επικρατείας με την οποία κρίνεται αντισυνταγματικός ο ''νόμος Παππά'' αποτελεί ένα καθοριστικό γεγονός στο δημόσιο βίο της xώρας. Ο διαγωνισμός - παρωδία ακυρώθηκε. Ο ''νόμος Παππά'' ανήκει πια στο παρελθόν», αναφέρει η ΝΔ και προσθέτει:



«Η προσπάθεια θεσμικής υπεξαίρεσης των αρμοδιοτήτων του Εθνικού Συμβουλίου Ραδιοτηλεόρασης από την απερχόμενη Κυβέρνηση, απέτυχε.



Η Νέα Δημοκρατία από την πρώτη στιγμή υπερασπίστηκε τη συνταγματική τάξη και αγωνίστηκε να αποτρέψει το κυβερνητικό πραξικόπημα στο χώρο των Μ.Μ.Ε».



«Σήμερα, δεν πανηγυρίζουμε. Μαζί με τη δημοκρατική κοινωνία αισθανόμαστε δικαιωμένοι γιατί η συνταγματική νομιμότητα αποκαταστάθηκε.



Οι προκλητικές, αυταρχικές και αντιδημοκρατικές μεθοδεύσεις και παρεμβάσεις στη Δικαιοσύνη, δεν πέρασαν.



Ο κ. Τσίπρας προσπάθησε να διχάσει τους Έλληνες και μάλιστα σε μια περίοδο που η χώρα έχει ανάγκη από αξιοπιστία, μεταρρυθμιστικό σχέδιο και ενότητα για να ανταπεξέλθει στην κρίση.



Δεν τα κατάφερε», τονίζει.



«H αποχώρησή του από την εξουσία και η προκήρυξη πρόωρων εκλογών είναι σήμερα περισσότερο παρά ποτέ επιβεβλημένη.



Η Νέα Δημοκρατία θα καταθέσει τις επόμενες ημέρες ολοκληρωμένη πρόταση για την ουσιαστική αποκατάσταση της πολυφωνίας και τη ρύθμιση του τηλεοπτικού τοπίου», καταλήγει η Νέα Δημοκρατία.

Ποτάμι: Να παραιτηθεί ο Νίκος Παππάς -Να απολογηθεί ο Τσίπρας

Μετά την απόφαση του ΣτΕ για την αντισυνταγματικότητα του νόμου των τηλεοπτικών αδειών, το Ποτάμι σε ανακοίνωσή του ζητά την παραίτηση του Νίκου Παππά.

Παράλληλα, ζητά από τον πρωθυπουργό Αλέξη Τσίπρα να απολογηθεί για τον νόμου που έφερε, αναγνωρίζοντας το λάθος του.

«Είχαμε προειδοποιήσει την κυβέρνηση. Να σεβαστεί το ΕΣΡ και να μην επιμείνει στον παραλογισμό ότι στην Ελλάδα θα εκπέμπουν μόνο 4 κανάλια. Ο κ. Παππάς, με την άδεια του κ. Τσίπρα όμως, θεώρησε ότι μπορεί να παραβιάσει το Σύνταγμα προκειμένου να στήσει ένα ελεγχόμενο τοπίο στην ενημέρωση. Με εργολάβους και «λαγούς» που θα έδιναν βοσκοτόπια και θα έστηναν ''SIRIZATV''», αναφέρει σε ανακοίνωσή του τοκόμμα του Σταύρου Θεοδωράκη και προσθέτει:

«Οι προσπάθειες των ΣΥΡΙΖΑΝΕΛ να εκβιάσουν τους δικαστές απέτυχαν. Τώρα ήρθε η στιγμή των ευθυνών. Ο κ. Παππάς πρέπει να παραιτηθεί και ο κ. Τσίπρας πρέπει να απολογηθεί. Και αφού αναγνωρίσουν το λάθος τους να αναζητήσουν την πρόταση που κατέθεσε «Το Ποτάμι» στον Πρόεδρο της Βουλής. Περισσότερα κανάλια – περισσότεροι εργαζόμενοι – περισσότερα λεφτά στα δημόσια ταμεία – περισσότερη διαφάνεια στην προέλευση των χρημάτων των καναλαρχών και κυρίως περισσότερη Συνταγματική νομιμότητα».

Λοβέρδος: Να παραιτηθεί ο Νίκος Παππάς -Συναίνεση για το ΕΣΡ

Την παραίτηση του υπουργού Επικρατείας Νίκου Παππα ζήτησε με δήλωσή του ο κοινοβουλευτικός εκπρόσωπος της Δημοκρατικής Συμπαράταξης Ανδρέας Λοβέρδος μόλις έγινε γνωστή η απόφαση του ΣτΕ για την αντισυνταγματικότητα του νόμου για το διαγωνισμό των τηλεοπτικών σταθμών.

Δηλώνοντας ότι τώρα χρειάζεται συναίνεση τόνισε ότι «Μαύρο στην ενημέρωση δεν θα υπάρξει!.. Τώρα ο δρόμος για συναίνεση σε ό,τι αφορά το ΕΣΡ είναι ανοικτός… Η συναίνεση, όμως, αυτή αποτελεί μια κοινοβουλευτική διαδικασία και δεν συμπεριλαμβάνει τον κ. Παππά» ανέφερε ο Ανδρέας Λοβέρδος και συμπλήρωσε ότι ο υπουργός Επικρατείας έπαιξε με τους δημοκρατικούς θεσμούς, δεν άκουσε την Βουλή επί ένα ολόκληρο χρόνο, δεν συνεκτίμησε τις προηγούμενες αποφάσεις του ΣτΕ.

«Τώρα ο υπουργός Επικρατείας είναι αντιμέτωπος με τις πολιτικές του ευθύνες. Κι όποιος έχει πολιτικές ευθύνες παραιτείται. Δεν συνεχίζω, όμως, άλλο με τον κ. Παππά. Ο λαός λέει πως τους ξαρμάτωτους δεν τους χτυπάμε. Και ο ίδιος είναι θεσμικά και πολιτικά μια τέτοια περίπτωση», κατέληξε.

Ενωση Κεντρώων: «Μοιραίο λάθος του Νίκου Παππά»

Μοιραίο λάθος του υπουργού Επικρατείας Νίκου Παππά, το είχαμε πει από την πρώτη στιγμή, τόνισε σε ανακοίνωση της η Ένωση Κεντρώων.

Η απόφαση, όπως τονίζεται στην ανακοίνωση, εκτιμάτο ως αναμενόμενη γιατί οι δικαστές δεν παίζουν με το Σύνταγμα και τους νόμους.